Վարչապետ Նիկոլ Փաշինյանը հուլիսի 11-13-ը աշխատանքային այցով Բելգիայի Թագավորությունում էր: Այցի շրջանակներում ՀՀ վարչապետը հանդիպումներ ունեցավ ԵՄ կառույցների ղեկավարների, ինչպես նաեւ՝ երկկողմ շփումներ մի շարք պետությունների ու կառավարությունների ղեկավարների հետ: Բրյուսելյան այցի ընթացքում վարչապետ Փաշինյանը Հյուսիսատլանտյան դաշինքի գագաթաժողովի շրջանակներում ներկա գտնվեց Աֆղանստանում «Վճռական աջակցություն» առաքելությանը մասնակցող ՆԱՏՕ-ի անդամ եւ ոչ անդամ պետությունների ու կառավարությունների ղեկավարների հանդիպմանը, որտեղ հանդես եկավ ելույթով։ Տեղի ունեցավ նաեւ վարչապետի հանդիպումը ՆԱՏՕ-ի Գլխավոր քարտուղար Յանս Ստոլտենբերգի հետ: Այնուհետեւ Փաշինյանը ելույթ ունեցավ Կարնեգիի հիմնադրամում՝ փորձագիտական լայն շրջանակների համար, իսկ ավելի ուշ հանդիպեց բելգիահայ համայնքի ներկայացուցիչների հետ։